Ավելի ուշ տեղեկացանք, որ պատրաստվում է Մոսկվայից Հայաստան ժամանել 18-ամյա Վիրաբ Առաքելյանը: Նա նույնպես լսել է վարչապետի կոչն ու որոշել չխուսափել պարտադիր զինվորական ծառայությունից: Մեզ հետ զրույցում երիտասարդն ասաց, որ զինծառայության տարիքը լրանալուց հետո պետք է բանակ զորակոչվեր հունվարին, բայց Հայաստան չի եկել: Հիմա, երբ արդեն նոր Հայաստան է, այդպես վարվել չի ցանկանում: «Այն ժամանակ մտածում էի, որ կառավարությունը արժանի չէ, որ ես մեկնեմ զինծառայության: Իսկ այս պահին մտածում եմ, որ արժանի է: Իհարկե՝ ժողովուրդը նույնպես»,- ասաց Վիրաբը: Նա հունիսի 20-ի համար արդեն ինքնաթիռի տոմս է գնել: Հայաստան է ժամանելու մոր ուղեկցությամբ: «Մայրս ցանկանում է գալ, տեսնել այդ ամեն ինչը, մասնակիցը լինել նոր Հայաստանի ստեղծմանն ու սկսված փոփոխություններին եւ բնականաբար, ինձ բանակ ճանապարհել»,- նշեց մեր զրուցակիցը: Ծառայության երկու տարիներին Վիրաբի մայրը կապրի Հայաստանում, թե՞ կվերադառնա, դեռ որոշված չէ: Ամեն դեպքում, ըստ նրա, հետագայում Հայաստանում կրկին բնակություն հաստատելու նպատակ ունեն: Վիրաբը, որ Մոսկվայում ապրող ընտանիքի մոտ էր մեկնել անցյալ տարվա ամռանը, սեպտեմբերին ընդունվել է Մոսկվայի տեխնոլոգիական համալսարան՝ բիզնես-ինֆորմատիկա մասնագիտություն սովորելու: Այժմ նա հետաձգում է կրթությունը՝ հայրենիքում զինծառայությանը նախապատվություն տալով: